ΓΡΑΠΤΗ ΕΡΩΤΗΣΗ E-0274/97 υποβολή: Carmen Fraga Estιvez (PPE) προς την Επιτροπή (13 Φεβρουαρίου 1997)

Θέμα: Εισαγωγές κονσερβών τόννου από τη Νοτιοανατολική Ασία προς την ΕΕ

Οι εισαγωγές κονσερβών τόννου από τη Νοτιοανατολική Ασία προς την ΕΕ αυξάνονται κατά τρόπο ανησυχητικό, διακυβεύοντας σοβαρά την ανάπτυξη του κοινοτικού παραγωγικού τομέα. Για τον λόγο αυτό ερωτάται η Επιτροπή κατά πόσο είναι σε θέση να εξασφαλίσει ότι οι πραγματοποιούμενες εισαγωγές τηρούν τους ελάχιστους όρους ποιότητας και ελαχίστου περιεχομένου σε τόννο και κατά πόσο δεν υπερβαίνουν τις ορισθείσες δασμολογικές ποσοστώσεις;

Απάντηση της κ. Bonino εξ ονόματος της Επιτροπής (26 Μαρτίου 1997)

Η Ταϊλάνδη είναι η μεγαλύτερη χώρα εξαγωγής κονσέρβας τόνου με προορισμό την Κοινότητα. Ο όγκος των εν λόγω εξαγωγών κατά τη διάρκεια των ετών 1992 έως 1995 κατανέμεται ως εξής:

>TABLE>

(*) Μετρικοί τόνοι.

Οι εξαγωγές προελεύσεως άλλων χωρών της ζώνης (Βιετνάμ, Μαλαισία και Σιγκαπούρη) μπορούν να θεωρηθούν ως περιθωριακές εφόσον το σύνολό τους δεν υπερέβη τους 398 τόνους το 1995.

Κατά συνέπεια, το Αξιότιμο Μέλος του Κοινοβουλίου μπορεί να διαπιστώσει ότι οι εισαγωγές κονσέρβας τόνου, προελεύσεως Νοτιοανατολικής Ασίας, μειώθηκαν κατά τη διάρκεια της περιόδου 1992-1995.

Όσον αφορά τους αριθμούς των εισαγωγών προελεύσεως των δύο άλλων γειτονικών χωρών εισαγωγής, δηλαδή τις Φιλιππίνες και την Ινδονησία, το συσσωρευθέν σύνολο (φιλέτα και κονσέρβες για τις δύο χώρες) είναι το εξής:

>TABLE>

Το Αξιότιμο Μέλος του Κοινοβουλίου ας σημειώσει ότι δεν μπορεί να γίνεται λόγος για ανησυχητική αύξηση των εισαγωγών κατά τη διάρκεια της εν λόγω περιόδου, και όσον αφορά τα διαθέσιμα αριθμητικά στοιχεία για το 1996, δεν επιτρέπουν να συναχθεί το συμπέρασμα για ανατροπή της τάσης αυτής.

Ο κανονισμός (ΕΟΚ) αριθ. 1536/92 του Συμβουλίου, της 9ης Ιουνίου 1992 ((ΕΕ L 163 της 17.06.1992 )), καθορίζει τους κοινούς κανόνες εμπορίας για τις κονσέρβες τόνου, καθώς και για την παλαμίδα. Οι εν λόγω προδιαγραφές περιλαμβάνουν διατάξεις σχετικά με την ονομασία πώλησης, σε συνάρτηση με την εμπορική παρουσίαση καθώς και τις ποσότητες των ψαριών που περιέχονται στις κονσέρβες, με στόχο να αποκλεισθούν από την αγορά τα προϊόντα μη ικανοποιητικής εμπορικής ποιότητας και να διευκολυνθούν οι εμπορικές σχέσεις με βάση το θεμιτό ανταγωνισμό.

Σύμφωνα με τα στοιχεία που διαθέτει η Επιτροπή, οι έλεγχοι που ανήκουν στην αρμοδιότητα των κρατών μελών και που γενικά πραγματοποιούνται δειγματοληπτικά, δεν επέτρεψαν να διαπιστωθούν πρόσφατα απάτες που συνδέονται με την ποιότητα ή την ελάχιστη περιεκτικότητα σε τόνο.

Τα εισαγόμενα στο τελωνειακό έδαφος της Κοινότητας εμπορεύματα, πρέπει να αποτελούν αντικείμενο δήλωσης που υποβάλλεται από τον εισαγωγέα στις τελωνειακές αρχές του ενδιαφερομένου κράτους μέλους, και περιέχει όλα τα αναγκαία για την αναγνώριση των εμπορευμάτων στοιχεία. Οι τελωνειακές αρχές επαληθεύουν την αντιστοιχία των χρησιμοποιούμενων δασμολογικών διακρίσεων με τα δηλωμένα και παρουσιαζόμενα στο τελωνείο εμπορεύματα.

Από την 1η Ιανουαρίου 1995 με την έναρξη ισχύος του κανονισμού (ΕΚ) αριθ. 3282/94 του Συμβουλίου, της 19ης Δεκεμβρίου 1994, για την κατάργηση το 1995 της εφαρμογής των κανονισμών (ΕΟΚ) αριθ. 3833/90, (ΕΟΚ) αριθ. 3835/90 και (ΕΟΚ) αριθ. 3900/91 που αφορά την εφαρμογή των γενικευμένων δασμολογικών προτιμήσεων για ορισμένα γεωργικά προϊόντα καταγωγής των αναπτυσσομένων χωρών ((ΕΕ L 348 της 21.12.1994 )), οι κονσέρβες της παλαμίδας (Sarda spp) αποκλείστηκαν από το πρόγραμμα των γενικευμένων δασμολογικών προτιμήσεων. Ο αποκλεισμός αυτός αποφασίστηκε σε συνέχεια της ανακάλυψης σημαντικού αριθμού απάτης κατά τις εισαγωγές κονσέρβας τόνου (προϊόν που δεν καλύπτεται από το πρόγραμμα των γενικευμένων προτιμήσεων) προελεύσεως ορισμένων χωρών δικαιούχων, που δηλώθηκαν ως κονσέρβες παλαμίδας.